## Ruth Merino anuncia que la recaptació per les sancions al joc es destinarà per primera vegada a la prevenció de la ludopatia

*** L’Estratègia valenciana del joc, aprovada l’any passat, permet al Consell dedicar a polítiques de prevenció del joc patològic els més de 700.000 euros procedents de les multes
* La Comissió del Joc aprova l’Informe anual de 2023, que reflectix un augment de les inspeccions del 32 % fins a un total de 75.087 actuacions i l’alçament de 506 actes, un 17,40 % més
* La consellera d’Hisenda destaca que este Consell es pren “molt seriosament la regulació del sector del joc, tant el control amb les inspeccions com la prevenció mitjançant la protecció de col·lectius vulnerables”

​​​​​​**

La consellera d’Hisenda i Economia, Ruth Merino, ha anunciat este dimecres que la Generalitat destinarà 700.000 euros procedents dels ingressos per sancions i infraccions derivades d’incompliments de la Llei del joc a iniciatives relacionades amb la prevenció del joc patològic i a reforçar la inspecció als operadors.

Segons ha explicat la consellera, després de presidir la reunió de la Comissió del Joc de la Comunitat Valenciana, l’aprovació l’any passat per part del Consell de l’Estratègia i del Pla d’inspecció del joc 2024-2026 permet fixar les prioritats en matèria de prevenció a les quals poder destinar ara estos recursos.

“Este Consell es pren molt seriosament la regulació del sector en tots els seus vessants, des del control del compliment de la legalitat per part dels operadors fins a la prevenció mitjançant la protecció dels col·lectius vulnerables o en risc. Ho vam demostrar amb el primer Pla d’inspecció i amb l’Estratègia valenciana del joc, un full de ruta que no existia i que ara ens permet disposar de plans d’acció per a la prevenció a les quals poder destinar els diners de les multes”, ha manifestat la consellera d’Hisenda.

En este sentit, cal recordar que el Pla d’inspecció del joc 2024-2026 aprovat l’any passat va suposar una fita en la persecució del joc il·legal i la protecció de col·lectius vulnerables perquè per primera vegada des de l’aprovació de la Llei del joc hi ha una programació i una planificació per a garantir el compliment de la normativa vigent i complementar les polítiques de prevenció incloses en l’Estratègia.

Segons ha destacat la consellera d’Hisenda, “l’anterior Consell es va deixar els deures per fer en esta matèria, ja que la Llei del joc 2020 no ha sigut efectiva perquè no es va  posar mai en marxa ni l’Estratègia, un control del joc ordenat, amb unitat de criteri i una programació efectiva com la que s’aconseguix amb el Pla d’inspecció”.

En els pròxims pressupostos de la Generalitat, un total de 700.000 euros d’ingressos procedents de la recaptació per sancions estaran afectes en un 60 % a polítiques de prevenció a través de la Conselleria de Sanitat i en un 40 % a la creació de diversos llocs estructurals d’Inspecció.

La destinació dels recursos per a prevenció serà la línia de subvenció ‘Prevenció de les drogodependències i altres addiccions’ de concurrència pública i les unitats de prevenció comunitària de les conductes addictives (UPCCA), de titularitat municipal o mancomunada i finançades per la Conselleria de Sanitat.

**Informe anual del joc 2023**

D’altra banda, durant la Comissió del Joc també s’ha presentat l’Informe anual de 2023, del qual destaca que l’acció d’inspecció i control del joc per part de la Generalitat va augmentar un 32,37 % en 2023, ja que es van efectuar un total de 75.087 inspeccions en els establiments de joc i locals d’hostaleria davant de les 56.723 inspeccions de 2022. A conseqüència d’estes accions, durant l’exercici 2023 es van alçar 506 actes, un 17,40 % més.

Este informe, que serà publicat pròximament en la pàgina web de la Subdirecció General de Joc, mostra que les quantitats jugades en els jocs presencials competència de la Generalitat, com són els jocs propis dels casinos, bingos, apostes, salons i màquines recreatives i d’atzar van ascendir a 2.804 milions d’euros en 2023, cosa que significa un 11,89 % superior al total de 2022, que va ser de 2.506 milions d’euros, d’acord amb la bona evolució de l’activitat econòmica.

A més, es van iniciar 60 expedients per faltes molt greus, un 1,69 % per damunt dels iniciats en 2022, que van ser 59. Respecte als expedients iniciats per faltes greus i lleus, es constata un lleu descens respecte de l’any 2022, passant de 161 a 158, la qual cosa suposa una disminució de l’1,86 %.

Igualment, s’observa un descens en el nombre total d’empreses inscrites en el Registre de joc de la Comunitat Valenciana, ja que en 2023 se’n van registrar 709, mentres que en 2022 n’eren 737.

Fecha: 19/02/2025